ПРЕДЛОГ

На основу члана 43. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др.закон и 103/15),

Народна скупштина доноси

О Д Л У К У

О ДАВАЊУ САГЛАСНОСТИ НА ОДЛУКУ О ИЗМЕНАМА

ФИНАНСИЈСКОГ ПЛАНА НАЦИОНАЛНЕ СЛУЖБЕ

ЗА ЗАПОШЉАВАЊЕ ЗА 2016. ГОДИНУ

I

Даје се сагласност на Одлуку о изменама Финансијског плана Националне службе за запошљавање за 2016. годину, коју је Управни одбор Националне службе за запошљавање донео на седници одржаној 17. новембра 2016. године.

II

Ову одлуку објавити у „Службеном гласнику Републике Србије”.

Број:

У Београду, новембра 2016. године

НАРОДНА СКУПШТИНА

ПРЕДСЕДНИК

О Б Р А З Л О Ж Е Њ Е

**1. Правни основ за доношење Одлуке**

Правни основ за доношење ове одлуке садржан је у одредби члана 43. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др.закон и 103/15), којом је утврђено да Народна скупштина доноси одлуке о давању сагласности на финансијске планове организација за обавезно социјално осигурање.

**2. Разлози за доношење Одлуке**

Ако у току фискалне године дође до повећања расхода и издатака или смањења прихода, према члану 47. поменутог закона, финансијски планови се уравнотежују смањењем планираних расхода и издатака или увођењем нових прихода, путем ребаланса финансијских планова. Потребне измене на одобреним апропријацијама на страни прихода односе се на умањење донација од међународних организација на основу анализе очекиваних активности. На страни расхода потребне измене се односе на увећање издатака по основу извршних судских решења која се наплаћују принудним путем, као и на куповину пословног простора ради пресељења и обједињења дирекције Националне службе за запошљавање на једној локацији.

**3. Објашњење појединачних решења у Одлуци**

У члану 1. став 1. поменутог закона прописано је да је Национална служба за запошљавање организација за обавезно социјално осигурање, па се у складу са наведенoм одредбом предлаже доношење Одлуке о давању сагласности на Одлуку о изменама Финансијског плана Националне службе за запошљавање за 2016. годину.

**4. Разлози за доношење Одлуке по хитном поступку**

Oву одлуку је потребно донети по хитном поступку, ради обезбеђења неопходних материјалних и других услова за финансирање рада ове организације за обавезно социјално осигурање и редовне исплате одређених права.